Ek glo in God Drie-enig
Terwyl daar maar tog net een, enige Goddelike Wese is, waarom praat ons van drie, naamlik die Vader, Seun en Heilige Gees? Is hierdie leerstelling van die Drie-eenheid van God nie net iets wat die kerk uitgedink het om mense te verwar nie?
Hierdie is legitieme vrae van gelowiges. Die Heidelbergse Kategismus gee 'n baie sober antwoord op sulke vrae. Waarom bely ons dat God Drie-enig is? Omdat God Hom so in sy Woord geopenbaar het dat hierdie drie onderskeie Persone die enige, ware en ewige God is (HK 8). Die oorsprong van hierdie belydenis lê dus nie by mense nie, maar in God se openbaring – Sy Woord. Daarom word dit bely.
En die praktiese daarvan vir jou lewe? Die leerstelling oor God se Drie-eenheid is die bakens op die padkaart waarmee die Apostoliese Geloofsbelydenis vir ons die weg na 'n ware geloof wil uitlê. Sonder hierdie bakens sal ons verdwaal op ons geloofspad. Hoe sal jy immers tot God die Vader kan nader sonder 'n middelaar, die Here Jesus? En hoe sal jou hart brand vir die Here Jesus as die Heilige Gees nie die Woord vir jou oopmaak en jou die getuienis oor Hom daarin wys nie? 'n Ware geloof word van onder tot bo gevul deur die Drie-enige God. As ons nie aan die drie Persone vashou nie, sweef daar slegs 'n blote leë Naam vir God sonder die ware God in ons brein rond.
As jy oor 'n ware geloof wil beskik, kyk vandag na Christus soos Hy afgeskilder word in die Woord wat die Heilige Gees vir ons oopmaak, omhels Hom met 'n lewende geloof en gaan dan met vrymoedigheid na die genadetroon van die Vader. Dit is die enigste weg tot 'n ware geloof